وارم اپ میچ: افغانستان نے پاکستان کو تین وکٹوں سے شکست دے دی
میچ میں دلچسپ صورتحال اس وقت پیدا ہوئی جب زازئی نے شاہین شاہ آفریدی کے ایک اوور میں 5 چوکے لگائےجبکہ مجموعی طور پر انہوں نے28 گیندوں پر 2 چھکوں اور 8 چوکوں کی مدد سے 49 رنز بنائے۔
کراچی — اس ہار کے ساتھ ہی کرکٹ سے گہری دلچسپی رکھنے والوں کا کہنا ہے کہ کم تجربہ کار ٹیم ہونے کے باوجود پاکستان جیسی تجربہ کار ٹیم کو ہرانا افغانستان کے لئے فخر اور خود پاکستان سمیت کئی ٹیموں کے لئے خطرے کی گھنٹی ہے۔ ورلڈ کپ سے قبل تمام ٹیمیں وارم اپ میچز میں مصروف ہیں۔ پاکستان کو بھی آج برسٹل کے کاؤنٹی گراؤنڈ میں افغانستان سے پہلا میچ کھیلنا تھا۔ پاکستان کی جانب سے اوپننگ امام الحق اور فخر زمان نے کی۔ تاہم، امام الحق فخر زمان کا زیادہ لمبا ساتھ نہ دے سکے اور صرف 32 رنز بنا کر آؤٹ ہو گئے، جبکہ فخر زمان بھی 19 ہی رنز بنا سکے۔ امام الحق کے آؤٹ ہونے کے بعد ان کی جگہ حارث سہیل کھیلنے آئے مگر وہ فخر زمان سے بھی پہلے اسکور میں صرف ایک رن کا اضافہ کرکے کلین بولڈ ہوگئے۔ ان کے بعد محمد حفیظ کریز پر پہنچے۔ لیکن وہ بھی افغانستان کے بالر کے آگے زیادہ دیر تک نہ ٹک سکے اور 12 رنز پر ہی پویلین لوٹا دیئے گئے۔ حفیظ کے بعد بابر اعظم اور شعیب ملک نے اچھی شراکت داری نبھائی اور اسکور میں 103 رنز کا اضافہ کیا۔ تاہم، شعیب ملک 44 رنز سے آگے نہ بڑھ سکے اور آؤٹ ہوگئے۔ اس موقع پر بابر اعظم نے ذمے داری کا مظاہرہ کرتے ہوئے سنچری اسکور کی، جبکہ آؤٹ ہونے تک ان کا انفرادی اسکور 112رنز رہا۔ ان کے بعد آنے والے کسی بھی کھلاڑی نے جم کر بیٹنگ نہیں کی یہاں تک کہ پاکستانی کیپٹن سرفراز احمد صرف 13 رنز ہی بنا سکے، عماد وسیم نے 18 اور حسن علی نے 6 رنز بنائے۔ افغانستان کے سب سے کامیاب بالر محمد نبی رہے جنہوں نے تین وکٹیں لیں۔ ان کے بعد راشد خان اور دولت زدران نے اچھی بالنگ کا مظاہرہ کرتے ہوئے دو، دو کھلاڑیوں کو آؤٹ کیا۔ افغان کھلاڑیوں نے جوابی بیٹنگ میں اعتماد کا مظاہرہ کرتے ہوئے ٹیم کو فتح سے سرفراز کیا۔ حضرت اللہ نے 49 اور حشمت اللہ شاہدی نے 74 رنز بنائے۔ وہ آخر تک ناٹ آؤٹ بھی رہے۔ ان دونوں کی پارٹنر شپ میں 66 رنز کا اضافہ ہوا۔ سمیع اللہ شنواری اور حشمت اللہ شاہدی کی پارٹنر شپ میں 49رنز بنے، جبکہ سمیع اللہ نے 22 رنز بنائے۔ میچ میں دلچسپ صورتحال اس وقت پیدا ہوئی جب زازئی نے شاہین شاہ آفریدی کے ایک اوور میں 5 چوکے لگائے،جبکہ مجموعی طور پر انہوں نے28گیندوں پر 2 چھکوں اور 8 چوکوں کی مدد سے 49 رنز بنائے۔ پاکستان کی جانب سے وہاب ریاض نے تین، عماد وسیم نے دو، شاداب خان اور محمد حسنین نے ایک، ایک وکٹ حاصل کی۔ افغانستان نے ہدف ایک بال پہلے حاصل کرکے یہ میچ جیتا۔ پاکستان اور بنگلادیش کے درمیان دوسرا وارم اپ میچ 26 مئی کو کھیلا جائے گا۔